《荆渚感怀寄僧达禅弟三首》
唐代·齐己

电击流年七十三，齿衰气沮竟何堪。谁云有句传天下，

自愧无心寄岭南。晓漱气嫌通市井，晚烹香忆落云潭。

邻峰道者应弹指，藓剥藤缠旧石龛。

十五年前会虎溪，白莲斋后便来西。干戈时变信虽绝，

吴楚路长魂不迷。黄叶喻曾同我悟，碧云情近与谁携。

春残相忆荆江岸，一只杜鹃头上啼。

鹤岭僧来细话君，依前高尚迹难群。自抛南岳三生石，

长傍西山数片云。丹访葛洪无旧灶，诗寻灵观有遗文。

莫将离别为相隔，心似虚空几处分。

作者简介：齐己（863年—937年）出家前俗名胡德生，晚年自号衡岳沙门，湖南长沙宁乡县祖塔乡人，唐朝晚期著名诗僧。